Legentibus et audientibus per hanc scripturam notificamus quod Arnulphus de Roelea quicquid iuste vel iniuste calumpniabatur et habere se dicebat apud Musiacum et in omni territorio eius in terris, in decimis, in pratis, in pascuis et in omni terra quam fratres Cistercii possidebant vel excolebant circa Marriniacum et de casamento quod Bernardus sororius eius ab eo tenebat unam vineam apud Murisaltum et pratum unum et terram apud Musiacum totum fratribus Cistercii guerpivit et donavit eisque perpetuo possidendum concessit et usuaria que predicti fratres in pascuis de Roeleia diu ante ab eodem habebant laudavit et confirmavit et contra omnes qui eos super hiis inquietare vellent fidelem se garandum fore promisit. Actum est hoc apud Belnam per manum domini Gilleberti abbatis Cistercii, Wichardi cellerarii. Testes huius rei sunt : Bernardus conversus, Johannes conversus, Guillermus de Rival, Rainaldus de Verzilai, Landricus de Pomart, Bonus Amicus li Venters. Hoc laudavit uxor Arnulphi Damnons, Bernardus et Raimondus filii eius, Comitissa eius filia et uxor Bernardi Maria, coram Wichardo cellerario Cistercii, Henrico de Caneves, Landrico de Pomart, Bernardo, Odone, Evrardo, Guidone, conversis Cistercii. Que omnia ut rata semper et firma permaneant ego Hugo dux Burgundie cartulam hanc sigillo meo confirmavi.